Projektas

LIETUVOS RESPUBLIKOS VYRIAUSYBĖ

NUTARIMAS

DĖL LIETUVOS RESPUBLIKOS VYRIAUSYBĖS 2003 M. LAPKRIČIO 12 D.

NUTARIMO NR. 1407 „DĖL JURIDINIŲ ASMENŲ REGISTRO NUOSTATŲ

PATVIRTINIMO“ PAKEITIMO

2020 m. d. Nr.

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2003 m. lapkričio 12 d. nutarimą Nr. 1407 „Dėl Juridinių asmenų registro nuostatų patvirtinimo“:

1.1. Pakeisti preambulę ir ją išdėstyti taip:

„Vadovaudamasi Lietuvos Respublikos civilinio kodekso 2.62 straipsniu, Lietuvos Respublikos Juridinių asmenų registro įstatymo 3 straipsniu, siekdama užtikrinti 1985 m. liepos 25 d. Tarybos reglamento (EEB) Nr. 2137/85 dėl Europos ekonominių interesų grupių (EEIG), 2001 m. spalio 8 d. Tarybos reglamento (EB) Nr. 2157/2001 dėl Europos bendrovės (SE) statuto, 2003 m. liepos 22 d. Tarybos reglamento (EB) Nr. 1435/2003 dėl Europos kooperatinės bendrovės (SCE) statuto, 2006 m. liepos 5 d. Europos Parlamento ir Tarybos reglamento (EB) Nr. 1082/2006 dėl Europos teritorinio bendradarbiavimo grupės (ETBG), 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) taikymą ir įgyvendindama 2009 m. rugsėjo 16 d. Europos Parlamento ir Tarybos direktyvą 2009/102/EB bendrovių teisės srityje dėl vienanarių privačių ribotos atsakomybės bendrovių, 2013 m. birželio 26 d. Europos Parlamento ir Tarybos direktyvą 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB, 2015 m. birželio 8 d. Komisijos įgyvendinimo reglamento (ES) 2015/884, kuriuo nustatomos techninės specifikacijos ir procedūros, reikalingos pagal Europos Parlamento ir Tarybos direktyvą 2009/101/EB sukurtai registrų sąveikos sistemai, nuostatas dėl pranešimų apie tarpvalstybinio susijungimo rūšį, 2017 m. birželio 14 d. Europos Parlamento ir Tarybos direktyvą (ES) 2017/1132 dėl tam tikrų bendrovių teisės aspektų, Lietuvos Respublikos Vyriausybė nutaria:“.

1.2. Pakeisti nurodytu nutarimu patvirtintus Juridinių asmenų registro nuostatus:

1.2.1. Papildyti nauju 13.15 papunkčiu:

„13.15. sudaro Registro skaitmeninių dokumentų rinkinius, kaip tai apibrėžta Lietuvos Respublikos teisės gauti informaciją iš valstybės ir savivaldybių institucijų ir įstaigų įstatyme;“.

1.2.2. Buvusį 13.15 papunktį laikyti 13.16 papunkčiu.

1.2.3. Pakeisti 110 punktą ir jį išdėstyti taip:

„110. Registro tvarkytojas, gavęs Nuostatų 108 punkte nurodytus dokumentus arba prašymą įregistruoti juridinį asmenį, filialą ar atstovybę ar pakeistus steigimo dokumentus dėl juridinio asmens, filialo ar atstovybės pavadinimo ar teisinės formos pasikeitimo ir įsitikinęs, kad atlyginimas už juridinio asmens, filialo ar atstovybės pavadinimo tapatumo nustatymą sumokėtas, nustato, ar pavadinimas nėra tapatus kitiems juridinių asmenų, filialų ar atstovybių pavadinimams, taip pat laikinai įrašytiems į Registrą pavadinimams ir prekių ženklams, įregistruotiems Prekių ženklų registre. Nustatant tapatumą, nevertinami teisinę formą nusakantys žodžiai ar jų santrumpa.“

1.2.4. Pakeisti 128 punktą ir jį išdėstyti taip:

„128. Registro tvarkytojas, gavęs Nuostatuose nurodytus dokumentus ir patvirtinimą, kad atlyginimas už registravimą sumokėtas, ne vėliau kaip per tris darbo dienas, o tais atvejais, kai steigiamų Nuostatų 46 ir 47 punktuose nurodytų teisinių formų juridinių asmenų dokumentai elektroniniu būdu pateikiami tiesiogiai Registro tvarkytojui, – nedelsdamas, ne vėliau kaip per vieną darbo dieną, išskyrus atvejus, kai Nuostatuose nustatyti kitokie įregistravimo terminai, patikrina, ar nėra kliūčių įregistruoti ar įtraukti į Registrą, išregistruoti ar išbraukti iš Registro Registro objektą, įregistruoti ar įtraukti į Registrą pakeistus juridinio asmens steigimo dokumentus ir įregistruoti ar įrašyti Registro duomenis, informaciją ar jų pakeitimus. Jeigu kliūčių nėra, Registro tvarkytojas priima Nuostatų 129.1 papunktyje nurodytą sprendimą, įregistruoja ar įtraukia į Registrą, išregistruoja ar išbraukia iš Registro Registro objektą, įregistruoja ar įtraukia į Registrą pakeistus juridinio asmens steigimo dokumentus ir įregistruoja ar įrašo Registro duomenis, informaciją ar jų pakeitimus, kitu atveju – informuoja apie tai dokumentų ir duomenų teikėją, nustatydamas terminą, per kurį trūkumai turi būti pašalinti. Jeigu per nustatytą terminą trūkumai nepašalinami ar nepateikiami pataisyti dokumentai, Registro tvarkytojas priima Nuostatų 129.2 papunktyje nurodytą sprendimą.“

1.2.5. Pakeisti 129 punktą ir jį išdėstyti taip:

„129. Registro tvarkytojas priima šiuos sprendimus:

129.1. įregistruoti ar įtraukti į Registrą, išregistruoti ar išbraukti iš Registro Registro objektą, įregistruoti ar įtraukti į Registrą pakeistus juridinio asmens steigimo dokumentus ir įregistruoti ar įrašyti Registro duomenis, informaciją ar jų pakeitimus;

129.2. atsisakyti įregistruoti ar įtraukti į Registrą, išregistruoti ar išbraukti iš Registro Registro objektą, įregistruoti ar įtraukti į Registrą pakeistus juridinio asmens steigimo dokumentus ir įregistruoti ar įrašyti Registro duomenis, informaciją ar jų pakeitimus.“

1.2.6. Pakeisti 231 punktą ir jį išdėstyti taip:

„231. Už Registro duomenų, informacijos ir dokumentų kopijų teikimą imamas Lietuvos Respublikos Vyriausybės nustatyto dydžio atlyginimas. Atlyginimas mokamas Registro tvarkytojo nustatyta tvarka.“

1.2.7. Papildyti 2331 punktu:

„2331. Registro tvarkytojas duomenų gavėjų, kuriems duomenys teikiami pagal sutartį, prašymu teikia Registre suteiktų paslaugų išklotines (vartotojo veiksmų protokolus). Už Registre suteiktų paslaugų išklotines (vartotojo veiksmų protokolus) imamas Lietuvos Respublikos Vyriausybės nustatyto dydžio atlyginimas.“

1.2.8. Pakeisti 236 punktą ir jį išdėstyti taip:

„236. Registro duomenys, informacija ir dokumentų kopijos gavėjams teikiami pagal sutartis (daugkartinio teikimo atvejais) su Registro tvarkytoju arba gavėjo prašymus (vienkartinio teikimo atvejais). Gavėjo pasirinkimu gali būti pateikiamas rašytinės arba elektroninės formos prašymas.“

1.2.9. Pakeisti 241 punktą ir jį išdėstyti taip:

„241. Duomenų gavėjai Registro duomenis gali naudoti tik tokiam tikslui, tokios apimties ir tokiu būdu, kokie nurodyti juos gaunant. Registro duomenų gavėjai, teikiantys Registro duomenis tretiesiems asmenims, negali keisti Registro duomenų ir privalo nurodyti teikiamų duomenų šaltinį.“

1.2.10. Pakeisti 242 punktą ir jį išdėstyti taip:

„242. Registro duomenų pakartotinio naudojimo sąlygas, skaitmeninių dokumentų rinkinių sudarymo ir su šiais rinkiniais susijusių paslaugų teikimo tvarką nustato Teisės gauti informaciją iš valstybės ir savivaldybių institucijų ir įstaigų įstatymas bei Registro tvarkytojo tvirtinamos tvarkomų registrų ir valstybės informacinių sistemų duomenų pakartotinio naudojimo taisyklės.“

2. Šis nutarimas įsigalioja 2020 m. spalio 1 d.

Ministras Pirmininkas

Teisingumo ministras